Bumm.sk | Huszonnégy párt és mozgalom indul a cseh választáson
Huszonnégy párt és mozgalom indul a cseh választáson
2013. szeptember 17. kedd - 21:37
A pártoknak és mozgalmaknak kedd délután 16 óráig kellett leadniuk hivatalos jelöltjeik választókerületi jegyzékét az összes régióban. Az összesített adatokból kiderült, hogy az összes - 13 régió és a régiós szintű Prága - régióban 17 párt indít jelölteket, ami kettővel több, mint a 2010-es választáson.
A nagy parlamenti pártokon kívül - ČSSD, KSČM, ODS, TOP 09 - az összes régióban indul például a Polgári Jogok Pártja-Zemanék (SPOZ), a Kereszténydemokrata Unió-Csehszlovák Néppárt (KDU-CSL), a Cseh Kalózpárt, az újonnan alakult Ano 2011 és az Úsvit vagy a szélsőjobboldali Társadalmi Igazság Munkáspártja.
A legnagyobb választási lehetősége a prágaiaknak és a közép-csehországiaknak lesz - mindkét választókerületben 21 párt és mozgalom indul. A pártok és mozgalmak jelöltlistáit most leellenőrzik, s amennyiben megfelelnek a választási törvény előírásainak, a listákat szeptember 30-ig bejegyzik. Az előre hozott képviselőházi választásra október 25-26-án kerül sor.
Csehországban azért van szükség előre hozott választásra, mert a Petr Nečas miniszterelnök vezette jobbközép koalíciós kormány korrupciógyanús ügyek miatt júniusban lemondásra kényszerült.